CELEX: 
Language: hu
Date: 2017-09-29 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2016/1011 európai parlamenti és tanácsi rendeletnek a rendelet 3. cikkének (1) bekezdésében meghatározott fogalmak technikai elemeinek pontosítása tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A pénzügyi eszközökben és pénzügyi ügyletekben referenciamutatóként vagy a befektetési alapok teljesítményének méréséhez felhasznált indexekről szóló (EU) 2016/1011 rendelet (a továbbiakban: a referenciamutatókról szóló rendelet) a referenciamutatók pontosságának és integritásának biztosítása céljából létrehozza a pénzügyi eszközöknél, pénzügyi ügyletekben vagy befektetési alapoknál hivatkozott referenciamutatók európai uniós egységes keretét. A rendelet ezáltal hozzájárul a belső piac megfelelő működéséhez, miközben a fogyasztók és befektetők védelmének magas szintjét is biztosítja.
            
            
               Ennek a felhatalmazáson alapuló rendeletnek a referenciamutatókról szóló rendeletben foglalt opcionális felhatalmazás képezi az alapját. A szubszidiaritás kérdésével a referenciamutatókról szóló rendeletre vonatkozóan készített hatásvizsgálat foglalkozott.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság felkérte az Európai Értékpapírpiaci Hatóságot (ESMA), hogy adjon számára szakvéleményt a referenciamutatókról szóló rendelethez kapcsolódó lehetséges felhatalmazáson alapuló jogi aktusokról. A vonatkozó szakvéleményét az ESMA 2016. november 10-én bocsátotta a Bizottság rendelkezésére. Szakvéleménye kidolgozása kapcsán az ESMA két nyilvános konzultációt szervezett: az egyik 2016. február–március között (51 közzétett válasz
                  1
               ), a másik 2016 júniusában zajlott (33 közzétett válasz
                  2
               ). Az ESMA emellett egy nyilvános meghallgatást is tartott 2016. február 29-én. A Bizottság részt vett az ESMA által a szakvélemény kidolgozására felállított munkacsoport ülésein és a nyilvános meghallgatáson, továbbá a felhatalmazáson alapuló rendelet szövegezésénél figyelembe vette a konzultáció keretében adott válaszokat.
            
            
               A szakvélemény tervezetéről folytatott konzultáció során számos válaszadó aggályát fejezte ki azon konkrét hivatkozás kapcsán, hogy mikor tesznek egy számadatot a „nyilvánosság számára hozzáférhetővé”. Az észrevételek többsége az adatfogadók körére vonatkozott, akik számára a számadatot hozzáférhetővé szándékoznak tenni. A válaszadók aggályosnak találták a javasolt szövegezést, mert úgy vélték, hogy a „nagy vagy esetleg meghatározatlan számú adatfogadó” megfogalmazás túlságosan tág és így nem értelmezhető egységesen. Egyesek úgy vélték, hogy ez a fogalom rendkívül széles, mások pedig megjegyezték, hogy ezáltal komoly joghézag keletkezhet. E bizonytalanságok ismeretében számos válaszadó kifejezte biztonsági garanciák iránti igényét, míg mások kellően tág fogalommeghatározást szorgalmaztak, hogy valamennyi befektető védelme biztosított legyen. A visszajelzéseket figyelembe véve az ESMA törölte az adatfogadók „nagy számára” való hivatkozást. Emellett az ESMA megjegyezte, hogy a nyilvánosságra hozatal valamely index használatának a következménye is lehet, hiszen a használat révén más felek vagy befektetők nemcsak az adott pénzügyi eszközben, pénzügyi ügyletben vagy befektetési alap kapcsán használt index nevéhez férnek hozzá közvetlenül, hanem a tényleges indexértékekhez is.
            
            
               A válaszadók nagy többsége egyetértett a „referenciamutató meghatározásához szükséges rendszerek igazgatása” fogalommeghatározással, de úgy tűnt, jelentős zavart okozott a „referenciamutató előállítása” fogalom és annak jelentősége, mivel ennek részét képezi az igazgatás; nem tartották egyértelműnek továbbá a kezelő fogalommeghatározását, és azt, hogy mit jelent kezelőnek lenni, mivel a fogalom meghatározásának középpontjában nem a referenciamutató előállítása, hanem az előállítás ellenőrzése áll.
            
            
               Az ESMA emellett véleményt kért egy harmadik fogalom, a „pénzügyi eszköz kibocsátása” megfogalmazással kapcsolatban is, amely a „referenciamutató felhasználása” fogalom meghatározásában szerepel. A válaszadók általánosságban egyetértettek a javasolt fogalommeghatározással. Mindazonáltal, mivel a javasolt fogalommeghatározás és az ESMA szakvéleménye egyszerűen átvette más uniós jogszabályok fogalommeghatározását és a válaszadók a konzultációk során nem kértek további pontosítást, a Bizottság úgy döntött, hogy nem lenne megfelelő, arányos vagy észszerű belefoglalni ezt a fogalommeghatározást ebbe a rendeletbe.
            
            
               A Bizottság 2016-ban és 2017 első negyedévében különböző érdekelt felekkel folytatott kétoldalú találkozókat a felhatalmazáson alapuló jogi aktusok megvitatása céljából. A Bizottság emellett két találkozót tartott az érintett szakértői csoporttal, mely találkozók során a tagállami pénzügyminisztériumok és felügyeleti hatóságok szakértőivel, valamint az Európai Parlament és az ESMA megfigyelőivel a felhatalmazás által érintett intézkedéseket vitatták meg.
            
            
               A Bizottság a 2017. június 22-től 2017. július 20-ig tartó belső szolgálatközi konzultációt követően felkérte a nyilvánosságot, hogy adjon visszajelzést a felhatalmazáson alapuló bizottsági rendelet tervezetéről. A kapott nyolc vélemény közül három egyetértett a rendelet megszövegezésével és nem tartalmazott további észrevételt. Egy válaszadó azt javasolta, hogy a „nyilvánosság számára hozzáférhetővé tétel” fogalommeghatározásának magában kell foglalnia azon felek mentesítését, amelyek szerződést kötöttek az indexszolgáltatóval. Mivel ez a javaslat részben átfedést eredményezne a jelenlegi tervezettel, a Bizottság úgy ítélte meg, hogy ez több zavart okozna, mint hasznot. Az arra irányuló javaslat, hogy a fogalommeghatározásból ki kell hagyni a számadatok lakossági ügyfelek számára, kizárólag saját platformokon való felhasználás céljából történő hozzáférhetővé tételére vonatkozó részt, nem felelne meg a nyilvánosság eredeti jelentésének. Emellett lehetetlen lenne ellenőrizni a számadat lakossági vagy egyéb ügyfelek általi későbbi felhasználását. A Bizottság nem tartja relevánsnak a szabályozási kötelezettségként teljesített közzététel javasolt kizárását a „nyilvánosság számára hozzáférhetővé tétel” fogalommeghatározásból, mivel a közzététel már megfelel a referenciamutatókról szóló rendelet vonatkozó feltételének. A Bizottság nem foglalkozott a központi szerződő felekre és a referencia- vagy elszámolási árakra vonatkozó észrevételekkel, mivel ezek a részletek megfelelőbben tisztázhatók az ESMA által készített „kérdések és válaszok” vagy iránymutatások formájában. A Bizottság figyelembe vette a (4) preambulumbekezdéssel összefüggő kisebb pontosításra vonatkozó javaslatot.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Az 1. és a 2. cikk tovább pontosítja a referenciamutatóról szóló rendelet szerinti fogalommeghatározások két technikai elemének (a referenciamutató meghatározásához szükséges rendszerek elérhetősége és igazgatása) jelentését.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2017.9.29.)
            
            
               az (EU) 2016/1011 európai parlamenti és tanácsi rendeletnek a rendelet
                  3. cikkének (1) bekezdésében meghatározott fogalmak technikai elemeinek pontosítása tekintetében történő kiegészítéséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
         
         
            
               tekintettel a pénzügyi eszközökben és pénzügyi ügyletekben referenciamutatóként vagy a befektetési alapok teljesítményének méréséhez felhasznált indexekről, valamint a 2008/48/EK és a 2014/17/EU irányelv, továbbá az 596/2014/EU rendelet módosításáról szóló, 2016. június 8-i (EU) 2016/1011 európai parlamenti és tanácsi rendeletre
                  3
                és különösen annak 3. cikke (2) bekezdésére,
            
            
               mivel:
            
            
               (1)Az (EU) 2016/1011 rendelet szerint ahhoz, hogy egy számot „indexnek” lehessen tekinteni, azt közzé kell tenni vagy a nyilvánosság számára hozzáférhetővé kell tenni. Ugyanakkor az index fogalommeghatározása jelenti a referenciamutatóra vonatkozóan az (EU) 2016/1011 rendeletben meghatározott fogalom alapját.
            
            
               (2)Következésképpen annak érdekében, hogy az uniós joghatóságokban elkerülhető legyen a szabályozási arbitrázs, szükség van annak pontosítására, hogy mely helyzetekben tekinthető úgy, hogy egy számadat a nyilvánosság számára hozzáférhető.
            
            
               (3)Az (EU) 2016/1011 rendelet alkalmazásában a számadat szolgáltatójának szervezete nem tekinthető nyilvánosságnak, mivel ellenkező esetben nem lenne különbség a „hozzáférhetővé tétel” és a „nyilvánosság számára hozzáférhetővé tétel” között. Ugyanebből az okból akkor sem lehet nyilvánosságról szó, ha az adatfogadók száma szűken meghatározott.
            
            
               (4)A számadat akkor hozzáférhető a nyilvánosság számára, ha ahhoz közvetlenül vagy közvetve személyek széles csoportja hozzáférhet. Ha egy felhasználó valamely referenciamutató használata révén hozzáfér a hivatkozott számadathoz, az közvetett hozzáférést jelent.
            
            
               (5)Egy számadat különböző formában egyidejűleg vagy egymást követően is hozzáférhetővé tehető a számadat előállítója által vagy a számadatnak az elsődleges adatfogadók valamelyike általi továbbítása révén.
            
            
               (6)Annak biztosításához, hogy a „referenciamutató előállítása” fogalommeghatározás alkalmazása egységes legyen, indokolt pontosítani, hogy a referenciamutató meghatározásához szükséges rendszerek igazgatása a 3. cikk (1) bekezdése 5. pontjának a) alpontjában említettek szerint magában foglalja a referenciamutató előállításának folyamatos irányítását, valamint a módszertan meghatározását, kiigazítását és folyamatos karbantartását,
            
            
               ELFOGADTA EZT A RENDELETET:
            
            
               1. cikk
                  Hozzáférhetővé tétel a nyilvánosság számára
            
            
               (1)Az (EU) 2016/1011 rendelet alkalmazásában akkor tekinthető úgy, hogy egy számadat hozzáférhető a nyilvánosság számára, ha a számadatot potenciálisan meghatározatlan számú – az indexszolgáltatótól, illetőleg a vele kapcsolatban álló vagy kapcsolt félnek tekinthető meghatározott számú adatfogadótól eltérő – jogi és természetes személy számára elérhetővé tették.
            
            
               (2)Egy számadat hozzáférhető a nyilvánosság számára, ha az említett személyek által közvetlenül vagy közvetve elérhető többek között azáltal, hogy azt egy vagy több felügyelt szervezet használja az általa kibocsátott pénzügyi eszközhöz referenciaként vagy a pénzügyi eszközhöz vagy pénzügyi ügylethez kapcsolódóan fizetendő összeg meghatározására, vagy egy befektetési alap teljesítményének mérésére vagy az adott számadathoz viszonyított felár vagy haszonkulcs alapján kiszámított hitelkamatláb megállapítására.
            
            
               (3)A hozzáférés biztosítható ingyenesen vagy díj ellenében a szolgáltató által meghatározott vagy a szolgáltató és az adatfogadók által elfogadott csatornákon keresztül, illetve módokon, ideértve, de nem kizárólagosan a telefont, fájlátviteli protokollt, internetet, nyílt hozzáférést, híreket, médiát, vagy a számadatot referenciaként használó pénzügyi eszközökön, pénzügyi ügyleteken vagy befektetési alapokon keresztül, vagy a felhasználókhoz intézett kérés révén.
            
            
               2. cikk
                  A referenciamutató meghatározásához szükséges rendszerek igazgatása
            
            
               Az (EU) 2016/1011 rendelet alkalmazásában a referenciamutató meghatározásához szükséges rendszerek igazgatása a következőket foglalja magában:
            
            
               a)a szolgáltató struktúráinak és a referenciamutató meghatározásának folyamatában részt vevő személyzetének folyamatos irányítása;
            
            
               b)a referenciamutató meghatározásához használt egyedi módszertan meghatározása, kiigazítása és folyamatos karbantartása.
            
            
               3. cikk
                  Hatálybalépés
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
         
         
            
               Kelt Brüsszelben, 2017.9.29.-én.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  HL L 171., 2016.6.29., 1. o.